《焦山》
宋代·程俱

龙伯不解事，投竿牵大鳌。逆流直上三万里，怒捲渤澥秋风潮。

直当长江入海处，屃赑掷此双岧峣。一山正临声利窟，来樯去橹纷𦪈艚。

一山独与世疏阔，突据幽险盘云涛。飞仙播荡去不返，止有一翁身姓焦。

至今金玉作山骨，草木坚劲无夭条。尔来寂寞几千岁，稍见游子来山椒。

吁嗟一与人境接，世故扰扰如牛毛。安得夸娥还着鳌背上，因之置我三山高。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。